BUKU MUSANI SILE ALURI 

E'DOZA 



E'yo Munguni ^bu *bazu nyaku beri 

IOkokele Mungu 'ba 'bu pi nyaku 
be. 2 Nyaku nde ovu pirini, 
afa alenia yo, angu biza ovu yi aliru 
ma driaj te Orindi Munguni ri yi 
nde ma dria *dani. 

3 Mungu *yo ra, Diza ma ovu 
indi; diza nga di di ani. 4 Mungu 
ndre diza nde ovu onyiru; Mungu 
nga di diza nde ma esele co angu 
biza be ndu ndu. 5 Mungu nga 
diza ma ru 'da Etu'i, nga angu biza 
ma ru 'da Ini'i. Te ondre indi, o'biti 
indi, o'du alu. 

6 Mimgu 'yo ra, Afa ajaza ma ovu 
yi nde ma eselia agadua, ma awa yi 
pi ma esele yi azini be ndu ndu, 
7 Mimgu nga di afa ajaza nderi ede 
ra, nga yi afa ajaza nde ma etiari pi 
ma esele co yi afa ajaza ma drilia 
ururi be ndu ndu. Te eri nga i 'ye 
'dini. 8 Mimgu nga afa ajaza nderi 
ma ru 'da 'Bu'i. Te ondre indi, 
o'biti indi, o'du iriri. 

9 Mungu 'yo ra, Yi 'bu ma etiari 
ma oku yi pari alua, angu a'wiru 
ma e'da i beni. Eri nga i 'ye 'dini 
10 Mungu nga di angu a'wiru ma 
ru 'da Nyaku'i, 'da vini yi te yi 
okupi tualuri ma ru Miri'i. Te 
Mungu ndre eri ovu onyiru. 11 Mu- 
ngu 'yo ra, Nyaku ma idu ase, afa 
idiza ori 'yapi 'diyi pie, pati efi kapi 
suruti vusi orini ovuzu alenia 'diyi 
pie dria, nyaku ma dria. Eri nga i 'ye 
'dini. 12 Nyaku nga di ase idu ra, 
afa idiza ori 'yapi suruti vusi 'diyi 
pie, pati efi kapi orini ovuzu alenia 
'diyi pie, suruti yini vusi. Te Mungu 
ndre eri ovu onyiru. 13 Ondre indi, 
o'biti indi, o'du nari. 

14 Mungu 'yo ra, Diza ndu ndu 
ma ovu afa ajaza 'buari ma alia ci, 
etu pi ma esele cozu ini be ra; yi ma 
ovu ecetaru, ewu pi ecezu o'du pie, 
eli pie, 15 yi ma ovu dizaru afa 
ajaza 'buari ma alia, diza fezu nyaku 
ma dria. Te eri nga i 'ye 'dini. 
16 Mimgu nga di diza ambo ambo 
ede iri, diza amboruri dri cezu opiru I 
etu ma drilia, diza wcreri dri cezul 

opiru ini ma drilia; eri ede vini 'bi- 
'bio indi. 17 Mungu nga yi *ba afa 
ajaza 'buari ma alia diza fezu nyaku 
ma dria, 18 dri cezu opiru etu pi 
ma drilia ini be indi, diza pi ma esele 
cozu angu biza be ndu ndu. Te 
Mungu ndre eri ovu onyiru. 
19 Ondre indi, o'biti indi, o'du suri. 
20 Mungu 'yo ra, Yi mirini ma 
ezu afa acipi ovupi idri be 'diyi tre 
tre, aria ma sa nyaku ma drilia uru 
afa ajaza 'buari ma angu walaruria. 
21 Te Mungu nga anyapa amboru 
ovupi yia 'diyi 'ba ra, anyapa dria 
idri be acipi aci yi ndeni ezule tre 
'diyi pie, suruti yini vusi, aria dria 
opile be 'diyi pie dria suruti yini 
vusi. Te Mungu ndre eri ovu 
onyiru. 22 Mungu nga di asi 
ndriza fe yi dri, kini, Emi ma ti, emi 
ma ezu tre, emi ma ga yi mirini ma 
alia tre ani, aria ma ezu tre nyaku 
ma dria indi. 23 Ondre indi, o'biti 
indi, o'du towiri. 

24 Mungu 'yo ra, Nyaku ma ezu 
anyapa idri be 'diyi tre tre, suruti 
yini vusi: anyapa akua 'diyi pi, afa 
acipi aci valesi 'diyi pie, anyapa asea 
'diyi pie dria suruti yini vusi. Te eri 
nga i 'ye 'dini. 25 Mimgu nga 
di anyapa asea 'diyi o'ba ra suruti 
yini vusi, anyapa akua 'diyi pie 
suruti yini vusi, afa dria acipi aci 
valesi nyakua 'diyi pie dria suruti 
yini vusi. Te Mungu ndre eri ovu 
onyiru. 

26 Mungu 'yo ra, Ama ma ede 
'ba wura amani vusi, e'daza amani 
vusi indi; yi ma adri opiru e'bi miria 
'diyi pi ma drilia, aria 'bua 'diyi 
pie, anyapa akua 'diyi pie, angu 
wudrikuru driari pie, afa acipi aci 
valesi nyaku dria 'diyi pie dria. 
27 Mungu nga di 'ba 'ba i ma 
ngulupi ma wura vusi, ada *ba eri 
wura Munguniri vusi; o'ba yi agupi 
pi oku be. 28 Mungu nga asi 
ndriza fe yi dri, Mungu nga 'yo yi 
tia, Emi ma ti, emi ma ezu kakau, 
ma ga nyakua tre, nyaku ma ovu di 
emi ma palaa; emi ma ovu di ani e'bi 

miria 'diyi pi ma drilia opiru beni, 
aria *bua 'diyi pie, afa idriru acipi 
nyaku ma dria 'diyi pie dria. 
29 Mimgu 'yo ra, Emi ndre, ma fe 
emi dri afa idiza dria ori 'yapi ovupi 
nyaku dria ma dria 'diyi pi, pati 
dria ovupi patiefi ori fepi 'diyi be 
'diyi be 'boj yi nga ovu emi dri 
nyakaru. 30 Ma fe vini ase ibiru 
nyakaru anyapa dria asea 'diyi pi dri 
'bo, aria dria 'bua 'diyi pie, afa dria 
acipi aci valesi nyaku dria ovupi idri 
be 'diyi pie dria. Eri nga ovu 'dini. 
31 Te Mimgu ndre afa erini o'bale 
'diyi dria, te mi ndre, eri onyiru tu. 
Ondre indi, o'biti indi, o'du aziari. 

2'Bu pi ma 'baza de di yi ra 
nyaku pie, ongulumu yiniri be 
dria. 2 O'du azirisi Mungu de azi 
erini 'yeleri ra, eri nga di ava li o'du 
azirisi azi dria erini 'yeleri ma vutia. 
3 Mimgu nga di asi ndriza fe o'du 
aziriri dri, nga eri 'ba alatararu, 
a'disiku o'du ndesi Munguni ava 
lile azi dria erini 'bale azini 'yeleri 
ma vutiarisi. 

E^yo Adamupiniovuzu amvu Edeniari 

4 'Baza 'bu pini nyaku beri ma 
e'yo ndra 'dini, ndra erini yi 'baria, 
o'du Yehova Munguni 'bu pi edezu 
nyaku berisi. 5 Afa idiza amvuari 
ndra nga nyakua yo, ase nyakaru 
amvuari engani ndra nga ku, Yehova 
Munguni ndra nga ozoo fele 'dizu 
nyaku ma dria kurisi, azini vini indi 
'ba ngapi amvu 'yapirini ndra nga 
ovule yorisi; 6 te luru adri ndra tu 
nyaku driasi, yi fezu angu ma dria 
dria. 7 Yehova Mungu ede ndra 
'ba ma wura irifura nyakuarisi, vu 
ava idriniri eri ma omvulea ci; 'ba 
nde ofu di ani ovuzu orindi idri 
beriru. 8 Yehova Mungu ede ndra 
amvu, kala etuni efuzurialeruria 
Edenia; *ba ndra agu nde erini 
edeleri alenia 'daa. 9 Yehova Mu- 
ngu fe pati dria ovupi ndrizaru 
ndrezasiri pi ma enga nyaku ma alia 
pati dria onyiru nyakasiri pie, pati 
idriniri indi amvu ma eselia agadua, 
pati onitani onyi pi ma e'yo nizu onzi 
beri be. 

10 Yi ara efu Edeniarisi razu yi 
fezu amvu nde dri, engazu 'dasi nga 
i awa eca ovuzu yi e'busiru su. 
11 Okori ma ru Pisoni'i; 'diri yi ara 
angu dria Havilani, pari meleni 

ovuzuri, acepi kururi'i; 12 mele 
angu ndeniri onyiru tu; aya bide- 
liumiruri pi indi 'daa oni onukiruri 
be. 13 Yi ara iriri ma ru Gihoni'i; 
yi ara nde angu dria Kusini acepi 
kururi'i. 14 Yi ara nari ma ru 
Hidekeli'i; eri yi ara efupi Asuria ma 
driliari'i. Yi ara suri ma ru Ufirate'i. 

15 Yehova Mungu nga agu nde 
'du ra, nga eri 'ba amvu Edeniari ma 
alia azini ngazu azini ageini tezu. 
16 Yehova Mungu nga e'yo azi 'ba 
nderi ma tia kini. Mi eco pati amvu 
ma alia 'diyi ma efi nya dria mini 
lelerile; 17 te mi ma nya pati 
onitani onyi pi ma e'yo nizu onzi 
beri ma efi ku, a'disiku o'du mini 
efini nyazurisi mi nga dra adada. 

18 Yehova Mungu 'yo ra, Agu 
ndeni ovuzu a'dule 'dini ovuni 
onyiru ku; ma nga 'ba eri aza kopi 
ecopi eriniruri 'ba ra. 19 Yehova 
Mungu nga anyapa dria asea 'diyi pi 
ede nyakusi, aria dria 'bua 'diyi be, 
nga yi eji agu nde vu, ndrezu kani eri 
nga yi ma ru o'da ngoni ngoni yani; 
te afa dria idriru 'diyi ma ru agu 
ndeni 'daleri ka ndra ngoni ti, nga 
ovu ruruni. 20 Agu nde nga ru fe 
anyapa akua 'diyi pi dri, aria 'bua 
'diyi pie, anyapa dria asea 'diyi pie 
dria; te agu nde dri yi isuni nga 'ba 
eri aza kopi ecopi eriniruri ku. 

21 Yehova Mungu nga fe o'du ma 
'be agu nde dikilidi, eri nga di o'du 
ko ani; eri nga ejefala erini nze alu 
ra, nga zani omvi parinia dika; 

22 Yehova Mungu nga ejefala erini 
nzele agu nde ma ruaari ede okuru, 
nga eri eji agu nde vu. 23 Agu nde 
nga 'yo ra, 

'Diri curu'do fala maniri ma azi, 

eri za maniri ma azi indi; 
yi nga eri ma ru 'da Oku'i, 
jrini eri nzele Agupi ma 
ruaarisi. 

24 E'yo 'disi 'bani nga i ma ati pi 
ku i andri be, nga i ebi oku ini be, 
yi iri tro nga efu rua aluru. 25 Yi 
ndra iri tro pililiru, agu nde pi oku 
erini be, te yi ovuni ndra drinza be 
ku. 

Adamu pini e^yo Munguni gazu siri 

3Isu de uri ovu lokiri be aga 
anyapa asea Yehova Munguni 
'bale 'diyi ma azi dria ra, Eri nga 
'yo oku ma tia^ Mungu 'yo adaru 

kinij Emi ma nya pati amvu ma alia 
*diyi ma azi ma efi ku ya ? 2 Oku 
nga 'yo uri ma tia kini^ Ama eco pati 
amvu ma alia 'diyi ma efi nya ra; 

3 te e*yo pati amvu ma alia agaduari 
ma efinisiy Mungu 'yo ndra ra kini, 
Emi ma nya eri ku, emi ma elo vini 
eri ma rua ku, emi kazu drazu ku. 

4 Uri nga 'yo oku ma tia kini, Emi 
ngani dra ku fo ! 5 A*disiku Mungu 
ni ra kini o'du emini ngazu eri 
nyazurisi, emi mileni nga yi zi ra, 
emi di nga ovu Mungiile e'yo 
onyiruri pi nizu e*yo onzi be. 
6 Oku ka ndre pati nde ovu onyiru 
nyazaru, azini ovu ndrizaru ayiko 
fezu 'ba milia, azini kini eri pati 
'bani lele tu 'ba *bazu onduaru 
beniri, eri nga efini 'du ra, nga nya 
ra; nga fe vini agupi erini dri, eri nga 
nya indi. 7 Yi iri tro ma mile nga 
yi zi ra, yi ni yi ovu pililiru; jd nga 
ani elio bi eci tualu, nga yi ede yi dri 
bongoru. 

8 Yi nga Yehova Mungu ma 
o*duko eri erini aciria amvu ma alia 
etusini ambiria 'boria; agu nde pi 
nga yi ozi okuni be Yehova Mungusi 
pati amvua 'diyi ma eselia. 9 Ye- 
hova Mungu nga agu nde omve, 
nga 'yo eri tia. Mi ngoa ya ? 10 Eri 
nga 'yo ra. Ma eri o'duko mini 
amvu ma alia, te ma ovu urisi mani 
ovule pililirurisi; ma zi ma ani. 
11 Eri nga 'yo kini, A'di kini mini, 
mi pililirurini ya? Mi nya pati efi 
mani e*yoni azile mi tia 'bo kini ma 
nya kuri'i ya? 12 Agu nga 'yo ra 
kini, Oku mini fele ma ovu ma beri 
fe patiefi nde ma drini, ma nya ani, 
13 Yehova Mungu nga 'yo oku tia, 
E'yo mini 'yele 'dini 'diri a'di e'yoni 
ya ? Oku nga 'yo ra, Uri ici mani, ma 
nya ani. 14 Yehova Mungu nga 
'yo uri ma tia. 

Mini e'yo 'diri 'yele 'borisi, 
mi ovu trizaru aga anyapa akua 

'diyi dria ra, 

aga vini anyapa asea 'diyi dria 

indi; 

mi nga mi ose agatisi, 

mi nga irifara mbe 

idri mini ma o'du vusi dria. 

15 Ma nga anguonzi 'ba emi eselia 

oku be, 

ori mini pi ma eselia ori erini 
be; 

eri nga mi dri gba ra, 
mi nga eri ma paedu ga ra. 

16 Eri 'yo oku ma tia, 

Ma nga candi mini ere kakau, 

anzi osiza mini ma alia; 

mi nga di anzi osi candisi, 

e'yo mini leleri nga ovu agupi 

mini ma dria, 

eri nga ovu mi drilia opiruni. 

17 Te Adamu ma tia eri 'yo 'dini. 
Mini oku mini ma ti erile 'borisi, 

mini pati mani e'yoni azile mi 
tia kini. 
Mi ma nya efini ku-ri 
ma efi nyale 'borisi, 
nyaku ovu di trizaru e'yo minisi; 
mi nga kazani nya ocokosi o'du 
mini ovuzu idrirurisi dria; 

18 eri nga oci pi ka mi dri avaefi be; 

mi nga afa idiza amvuari nya'i. 

19 Mi nga enya mini nya 

ondi mi andretiarisi 
de nga mi mvini nyakua ku, 

yini mi 'dule eri ma aliarisi; 
te mi irifurani, 

mi nga mvi dika irifuraru. 
20 Agu nde nga i ma oku ma ru 
'da Eva'i, erini ovule 'ba dria idri be 
'diyi ma andrinirisi. 21 Yehova 
Mungu ede Adamu pi dri oku be 
enyi bongoru, osu yi ani. 

22 Yehova Mungu 'yo ra. Mi 
ndre, agu eca ovu ama ma azile 'bo, 
onyi pi ma e'yo nizu onzi be; te 
curu'do, kazu muzu dri ejuzu pati 
idriniri 'duzu indi, nyazu, ovuzu 
idriru 'dani 'dani beni ku — 23 e'yo 
'disi Yehova Mungu pe eri ma ti 
amvu Edeniarisi amve, nyaku ndra 
Munguni eri e'duzu aleniarisiri 
'yazu. 24 'Dini eri dro di agu nde 
ra; eri nga Kerubi piyi o'ba amvu 
Edeniari ma kala etuni efurialeruria, 
sei aciandre be i ojapi kala driasiri 
be, geri muzu pati idrini vuri ma ta 
mbazu. 

